Сёньня 42% католікаў жыве менавіта ў краінах Лацінскай Амерыкі, дзе ў апошні час, аднак, назіраецца зьмяншэньне колькасьці католікаў і рост пратэстанцкіх супольнасьцяў. Таму ў апошні час лёс Царквы ў Лацінскай Амерыцы — адзін з прыярытэтаў царкоўнай палітыкі Каталіцкай Царквы. Створана нават асобная Папская Камісія па справах Лацінскай Амерыкі. Зважаючы на італійскія карані аргентынскага кардынала Бэргольё факт абраньня яго Папам не такі ўжо і нечаканы: з 115 кардыналаў-выбаршчыкаў значная колькасьць паходзіць з Італіі (28) і Лацінскай Амерыкі (19). Пэўна ж кардыналы, якія разважалі над актуальнымі заданьнямі, што стаяць перад Каталіцкай Царквой, і вырашалі, якім быць ёй у бліжэйшай персьпектыве, зважалі на гэтыя факты, бо абраньне Папы з Лацінскай Амерыкі, безумоўна, выкліча энтузіязм у мясцовых католікаў, умацуе іх веру і надасьць дадатковы імпульс царкоўнаму жыцьцю. Варта адзначыць, што менавіта ў Лацінскай Амерыцы сёньня ёсьць багаты досьвед у Новай евангелізацыі, якой асабліва патрабуе сёньня Царква ў Еўропе.